Біяграфія Сюй Чжымо досыць насычаная, надзвычай цікавая. Вучыўся на банкіра ў ЗША і Англіі. Але ніколі не пакідаў сваіх паэтычных, літаратурных зацікаўленняў. У час вучобы малады чалавек пазнаёміўся з такімі знакавымі літаратурнымі персанажамі, як пісьменнікі Томас Гардзі, Кэтрын Мэнсфілд. Нагадаем: англійскі пісьменнік Томас Гардзі быў сярод намінантаў на Нобелеўскую прэмію… Чым ён, аўтар “Вершаў на гібель “Тытаніка”, быў найперш цікавы Сюй Чжымо? Пэўна, кітайскі паэт у асобе англійскага мастака слова адчуў яго ўнутраную суладнасць з вопытам кітайскай паэзіі на працягу многіх стагоддзяў, на працягу як мінімум двух тысячагоддзяў. Канешне ж, Сюй Чжымо, які імкнуўся прыўнесці еўрапейскасць ва ўласныя мастацкія вышукі, добра ведаў гісторыю кітайскай паэзіі, яе філасофію на розных этапах развіцця прыгожага пісьменства. Канешне ж, ён ведаў кошт, цану традыцыям сваіх вялікіх папярэднікаў. І для размовы з імі на шляху да новых адкрыццяў яму патрэбен быў чулы, шматвопытны настаўнік, які ўсё светаўладкаванне мог асэнсаваць з розных кропак назірання.